b'\n_START_ARTICLE_\nMosul\n_START_SECTION_\nMaantiede\n_START_PARAGRAPH_\nMosulin historiallinen keskusta sijaitsee Tigrisjoen l\xc3\xa4nsirannalla ja sit\xc3\xa4 vastap\xc3\xa4\xc3\xa4t\xc3\xa4 on Assyrian muinaisen p\xc3\xa4\xc3\xa4kaupunki Niniven rauniot. Nykyinen kaupunki on levinnyt my\xc3\xb6s muinaisten raunioiden ymp\xc3\xa4rille. Matkaa Irakin p\xc3\xa4\xc3\xa4kaupunki Bagdadiin etel\xc3\xa4ss\xc3\xa4 on noin 360 kilometri\xc3\xa4. Kaupungin arabiankielinen nimitys Al-Maw\xe1\xb9\xa3il on johdettu liittymist\xc3\xa4 tarkoittavasta sanasta wa\xc5\x9fala, joka puolestaan viittaa useisiin eri Tigrisin sivujokiin, jotka liittyv\xc3\xa4t yhteen virtaan Mosulin alueella. Itse kaupunki on rakennettu jokialangosta t\xc3\xb6rr\xc3\xb6tt\xc3\xa4v\xc3\xa4lle laakiolle. Mosul hallitsee alankoa samaan tapaan kuin Ninive ennen Mosulin perustamista. Paikan l\xc3\xa4pi on kulkenut historian saatossa useita kauppareittej\xc3\xa4 ja t\xc3\xa4m\xc3\xa4n takia kaupunki on ollut kaupan paikallinen keskus.\n_START_SECTION_\nVarhainen historia\n_START_PARAGRAPH_\nMosulin muslimikaupungin perusti Rashidunin kalifaatin sotap\xc3\xa4\xc3\xa4llikk\xc3\xb6 Utba bin Farqad Al-Salami vuonna 641. Muslimit valloittivat alueen Sassanidien hallitsemalta Persialta arabien valloitusretkien yhteydess\xc3\xa4. T\xc3\xa4t\xc3\xa4 ennen Mosulin alueella oli kaksi linnoitusta Tigrisjoen molemmin puolin. It\xc3\xa4rannalla olleen linnoituksen nimi oli Ninive vanhan Assyrian p\xc3\xa4\xc3\xa4kaupungin mukaan ja l\xc3\xa4nsirannan linnoitus oli todenn\xc3\xa4k\xc3\xb6isesti vanha nestoriolainen luostari._NEWLINE_Kalifi Marwan II teki kaupungista Jaziran maakunnan p\xc3\xa4\xc3\xa4kaupungin ja rakensi samalla teit\xc3\xa4, sek\xc3\xa4 Tigriksen ylitt\xc3\xa4vi\xc3\xa4 siltoja. Abbasidien vallan heiketess\xc3\xa4 Mosul p\xc3\xa4\xc3\xa4tyi arabiheimojen perustamien Hamdanidien ja Ukailidien dynastioiden haltuun. Arabeja seurasivat vuonna 1095 turkkilaiset Seld\xc5\xbeukit ja heid\xc3\xa4n j\xc3\xa4lkeens\xc3\xa4 Zangidit ja lopulta Badr ad-Din Lu\xe2\x80\x99lu. Zangidien ja Badr ad-Din Lu\xe2\x80\x99lun valtakaudet olivat kasvun aikaa Mosulissa ja he rakennuttivat kaupunkiin useita rakennuksia ja puutarhoja, sek\xc3\xa4 korjauttivat vanhoja rakennuksia. Turkkilaisten hallitsijoiden valta p\xc3\xa4\xc3\xa4ttyi Hulagun johtamien mongolien saapumiseen. Kaupunki s\xc3\xa4\xc3\xa4styi ensin tuholta Badr ad-Dinin diplomatian avulla, mutta h\xc3\xa4nen poikansa valitsi my\xc3\xb6hemmin v\xc3\xa4\xc3\xa4r\xc3\xa4n puolen sodassa ja Mosul tuhottiin vuonna 1261. My\xc3\xb6hemmin kaupunkia hallitsivat muun muassa Timur Lenk ja Safavidit. Osmanit valtasivat kaupungin Safavideilta vuonna 1535.\n_START_SECTION_\nOsmanien valtakunta\n_START_PARAGRAPH_\nOsmanihallitsijoiden asettamien paikallisten hallitsijoiden eli pa\xc5\xa1\xc5\xa1ojen tavoitteena oli tavallisesti ker\xc3\xa4t\xc3\xa4 alueelta suurin mahdollinen taloudellinen hy\xc3\xb6ty ja heid\xc3\xa4n virkakautensa olivat usein lyhyit\xc3\xa4. Vuosien 1638 ja 1700 v\xc3\xa4lill\xc3\xa4 pa\xc5\xa1\xc5\xa1oja oli yhteens\xc3\xa4 48. Hallinnollisesti Mosul oli pitk\xc3\xa4\xc3\xa4n Diyarbak\xc4\xb1rin eyaletin alainen sanjak. 1700-luvulla pa\xc5\xa1\xc5\xa1ojen asemaa hallitsi al-Jalil-suku. Suvun perustaja Abd al-Jalil oli tullut tunnetuksi puolustaessaan kaupunkia Nadir \xc5\xa0ahin joukkojen piirityst\xc3\xa4 vastaan. Saadakseen alueen kiinte\xc3\xa4mmin valtaansa Osmanit sy\xc3\xb6ksiv\xc3\xa4t viimeisen Jalil pa\xc5\xa1\xc5\xa1an vallasta vuonna 1834. Vuonna 1879 Mosulin sanjakista tehtiin hallinnollisesti vilayet. Itse kaupunki oli kuitenkin taantunut ja sit\xc3\xa4 vaivasivat sis\xc3\xa4iset kiistat muslimien ja kristittyjen v\xc3\xa4lill\xc3\xa4, sek\xc3\xa4 kiistat eri kristittyjen suuntausten kesken.\n_START_SECTION_\nItsen\xc3\xa4inen Irak\n_START_PARAGRAPH_\nMaa\xc3\xb6ljy muutti laskusuhdanteen Mosulin historiassa. Ensimm\xc3\xa4isen maailmansodan j\xc3\xa4lkeen alueen ottivat haltuunsa britit, jotka olivat kiinnostuneita alueesta nimenomaan \xc3\xb6ljyn takia. Sykes\xe2\x80\x93Picot-sopimuksen mukaan alueen olisi pit\xc3\xa4nyt siirty\xc3\xa4 Ranskalle, mutta maa suostui brittien valta-asemaan, kun sille taattiin osuus alueen \xc3\xb6ljyvaroista. Osmanien valtakunnan raunioista syntynyt Turkin tasavalta vaati sekin aluetta itselleen. Kansainliitto p\xc3\xa4\xc3\xa4tti lopulta vuonna 1925 antaa alueen vastamuodostetulle Irakille. Uuden valtion keskus oli Bagdadissa. Mosul menetti my\xc3\xb6s asemansa vilayetin p\xc3\xa4\xc3\xa4kaupunkina, entisen vilayetin alueista muodostettiin erilliset Mosulin, Kirkukin, Arbilin ja al-Sulaimaniyyan maakunnat. Vuonna 1969 Mosulin maakunta jaettiin viel\xc3\xa4 kahtia Dahukin ja Ninawan maakuntiin. Saddam Husseinin valtakaudella kaupungin v\xc3\xa4est\xc3\xb6\xc3\xa4 pyrittiin arabialaistamaan ja etnisten puhdistusten kohteeksi joutuivat kaupungin kurdit, assyrialaiset ja Irakin turkmeenit. Heid\xc3\xa4n tilalleen tuotiin arabisiirtolaisia muualta maasta.\n_START_SECTION_\nV\xc3\xa4kivaltaisuudet\n_START_PARAGRAPH_\nIrakin sodan j\xc3\xa4lkeen Mosulista tuli amerikkalaisten vastaisen liikkeen linnake. Pommi-iskujen ja ampumisten takia tuhannet kaupungin asukkaat l\xc3\xa4htiv\xc3\xa4t pakoon. V\xc3\xa4kivaltaisuudet kiihtyiv\xc3\xa4t amerikkalaisten vet\xc3\xa4ydytty\xc3\xa4 vuonna 2011. 6. kes\xc3\xa4kuuta 2014 Isis-j\xc3\xa4rjest\xc3\xb6 ja sen kanssa liittoutuneet sunnalaiset heimosoturit hy\xc3\xb6kk\xc3\xa4siv\xc3\xa4t kaupunkiin ja valtasivat sen. Irakin armeijan joukot pakenivat kaupungista noin 150\xc2\xa0000 kaupungin asukkaan mukana. Irakin armeija, peshmerga, sunnalaiset heimotaistelijat ja \xc5\xa1iialaiset asejoukot aloittivat lokakuussa 2016 hy\xc3\xb6kk\xc3\xa4yksen Mosulin takaisinvaltaamiseksi. Hy\xc3\xb6kk\xc3\xa4ys eteni aluksi nopeasti, mutta hidastui joukkojen edetess\xc3\xa4 kaupunkialueelle. Tigrisjoen it\xc3\xa4puoleiset osat vallattiin toukokuuhun 2017 menness\xc3\xa4 ja Isis-j\xc3\xa4rjest\xc3\xb6n taistelijat saarrettiin lopulta Mosulin vanhaankaupunkiin. Irakin p\xc3\xa4\xc3\xa4ministeri Haider al-Abadi julisti voiton taiselussa hein\xc3\xa4kuussa 2017 l\xc3\xa4hes yhdeks\xc3\xa4n kuukautta kest\xc3\xa4neiden taistelujen j\xc3\xa4lkeen._NEWLINE_Isisin vastaisissa taisteluissa kuolleiden mosulilaisten m\xc3\xa4\xc3\xa4r\xc3\xa4 vaihtelee eri arvioiden mukaan tuhansista kymmeniin tuhansiin ja yli miljoona henkil\xc3\xb6\xc3\xa4 p\xc3\xa4\xc3\xa4tyi pakolaisiksi. Aineelliset vahingot olivat mittavia etenkin Mosulin l\xc3\xa4nsipuoliskolla. YK:n arvion mukaan noin 32\xc2\xa0000 rakennusta k\xc3\xa4rsi vahinkoja. Kaupungin lentokentt\xc3\xa4, rautatieasema ja sairaalarakennukset raunioituivat. Mosulin vanhakaupunki k\xc3\xa4rsi tuhoja etenkin taistelujen loppuvaiheessa ja Isisin j\xc3\xa4senet r\xc3\xa4j\xc3\xa4yttiv\xc3\xa4t siell\xc3\xa4 sijainneen kaupungin tunnetun maamerkin al-Nurin moskeijan minareetin.\n_START_SECTION_\nLiikenne\n_START_PARAGRAPH_\nMosulin lentokent\xc3\xa4ll\xc3\xa4 on yksi kiitotie, joka on rakennettu 1920-luvulla. Sotien j\xc3\xa4lkeen lentokentt\xc3\xa4 avattiin kansainv\xc3\xa4liselle liikenteelle 2007, mutta teknisten ja turvallisuusongelmien takia ensimm\xc3\xa4inen kansainv\xc3\xa4linen lento l\xc3\xa4hes 20 vuoden tauon j\xc3\xa4lkeen saapui vuonna 2009. _NEWLINE_Mosulista on rauta- ja maantieyhteydet maan p\xc3\xa4\xc3\xa4kaupunki Bagdadiin, sek\xc3\xa4 muihin irakilaisiin kaupunkeihin. Yhteyksi\xc3\xa4 on my\xc3\xb6s kohti Turkkia ja Syyriaa.\n_START_SECTION_\nV\xc3\xa4est\xc3\xb6\n_START_PARAGRAPH_\nVuonna 2011 Mosulissa oli arviolta 1\xc2\xa0475\xc2\xa0000 asukasta. V\xc3\xa4kivaltaisuudet 2000-luvulla ovat ajaneet tuhannet kaupungin asukkaat pakolaisuuteen. Suurin osa Mosulin asukkaista on sunnimuslimeja ja etniselt\xc3\xa4 taustaltaan he ovat arabeja ja kurdeja. Pienemm\xc3\xa4n ryhm\xc3\xa4n muodostavat kristityt, jotka jakautuvat useisiin eri kirkkokuntiin. Niit\xc3\xa4 ovat esimerkiksi nestoriolaiset, syyrialais-ortodoksit, kaldealaiset ja syyrialais-katolilaiset. Viel\xc3\xa4 pienempi\xc3\xa4 ryhmi\xc3\xa4 ovat roomalaiskatolilaiset, protestantit ja armenialais-ortodoksit, joiden yhteis\xc3\xb6t ovat syntyneet muuttajien ja l\xc3\xa4hetysty\xc3\xb6n kautta. Kaupunkia ymp\xc3\xa4r\xc3\xb6ivill\xc3\xa4 vuorilla on lis\xc3\xa4ksi jesidej\xc3\xa4, \xc5\xa1abakeja ja mandealaisia._NEWLINE_Arabit ja kurdit ovat historiallisesti olleet tasalukuisia ja muodostaneet kumpikin noin kolmasosan kaupungin v\xc3\xa4est\xc3\xb6st\xc3\xa4. Toisen kolmanneksen ovat muodostaneet v\xc3\xa4hemmist\xc3\xb6t, kuten turkmeenit ja assyrialaiset. Arabit ovat historiallisesti keskittyneet vanhankaupungin muurien sis\xc3\xa4iselle alueelle Tigrisjoen l\xc3\xa4nsirannalla. It\xc3\xa4rannan puolella on ollut kurdien ja turkmeenien muodostama enemmist\xc3\xb6. Isis-j\xc3\xa4rjest\xc3\xb6n otettua kaupungin haltuunsa suurin osa etnisist\xc3\xa4 v\xc3\xa4hemmist\xc3\xb6ist\xc3\xa4 on paennut kaupungista.\n_START_SECTION_\nKoulutus ja kulttuuri\n_START_PARAGRAPH_\nMosulin yliopisto on perustettu vuonna 1967. Se antaa opetusta kaikkiaan sadassa eri oppiaineessa._NEWLINE_Mosulin museossa oli merkitt\xc3\xa4v\xc3\xa4 kokoelma Assyrian aikaisia esineit\xc3\xa4, mutta sotien aikana museon kokoelmia ry\xc3\xb6stettiin ja vandalisoitiin.'